ธปท.เผยทุนสำรองเพิ่ม 5.1หมื่นล้านบาท
ธปท.เผยทุนสำรองระหว่างประเทศพุ่ง 5.1 หมื่นล้านบาท จาก 5.063 ล้านล้านบาท เพิ่มเป็น 5.128 ล้านล้านบาท ด้านปริมาณเงินสดหมุนเวียนในมือประชาชนเพิ่ม 1.98 หมื่นล้านบาท คาดน้ำท่วมทำให้ความต้องการใช้เงินสูงขึ้น
5 พ.ย. 2553

ธปท.เผยทุนสำรองระหว่างประเทศพุ่ง 5.1 หมื่นล้านบาท จาก 5.063 ล้านล้านบาท เพิ่มเป็น 5.128 ล้านล้านบาท ด้านปริมาณเงินสดหมุนเวียนในมือประชาชนเพิ่ม 1.98 หมื่นล้านบาท คาดน้ำท่วมทำให้ความต้องการใช้เงินสูงขึ้น 
ธนาคารแห่งประเทศไทย(ธปท.) รายงานฐานะทุนสำรองระหว่างประเทศล่าสุด ณ วันที่ 29 ต.ค.ปีนี้มีจำนวน 1.711 แสนล้านเหรียญสหรัฐ หรือประมาณ 5.128 ล้านล้านบาท เพิ่มขึ้น 1,700 ล้านเหรียญสหรัฐ หรือประมาณ 5.1 หมื่นล้านบาท จากสัปดาห์ก่อนหน้าอยู่ที่ 1.694 แสนล้านเหรียญสหรัฐ หรือประมาณ 5.063 ล้านล้านบาท ด้านฐานะสุทธิสัญญาซื้อขายเงินตราต่างประเทศแลกกับเงินบาทล่วงหน้า(Forward)อยู่ที่ระดับ 1.26 หมื่นล้านเหรียญสหรัฐ ลดลง 600 ล้านเหรียญสหรัฐจากสัปดาห์ก่อน
ทั้งนี้ คาดว่าปริมาณทุนสำรองที่เพิ่มขึ้นเป็นผลมาจากการที่ธปท.เข้าซื้อเงินเหรียญสหรัฐเข้าเก็บในทุนสำรอง เพื่อดูแลไม่ให้เงินบาทผันผวนและเคลื่อนไหวแข็งค่าเร็วเกินไป ในช่วงที่ปริมาณเงินเหรียญสหรัฐมีปริมาณมาก หลังจากธนาคารกลางสหรัฐ(เฟด)อัดฉีดสภาพคล่องเข้าระบบเพิ่มอีก 6 แสนล้านเหรียญสหรัฐ ตามนโยบายการผ่อนคลายเชิงปริมาณ(QE2) เพื่อกระตุ้นเศรษฐกิจสหรัฐฯ
สำหรับฐานเงินหรือปริมาณเงินหมุนเวียนในมือประชาชนอยู่ที่ระดับ 1.073 ล้านล้านบาท เพิ่มขึ้น 1.98 หมื่นล้านบาท จากสัปดาห์ก่อนหน้าอยู่ที่ 1.053 ล้านล้านบาท ซึ่งคาดว่าเงินนที่เพิ่มขึ้นมีสาเหตุมาจากสถานการณ์น้ำท่วม ทำให้ประชาชนมีความต้องการถือเงินสดเพื่อใช้จ่ายยามฉุกเฉินมากขึ้น